РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/103-16

1. март 2016. године

Б е о г р а д

ЗАПИСНИК

56. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 1. МАРТА 2016. ГОДИНЕ

Седница је почела у 9.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Зоран Бојанић, Бранка Бошњак, Милан Ковачевић, Мујо Муковић и др Владимир Орлић.

Седници су присуствовали заменици чланова Одбора: Оливера Пешић (заменик Јовице Јевтић), Велимир Станојевић (заменик Драгана Јовановића), Горан Младеновић (заменик Зорана Милекића), Драган Алексић (заменик Катарине Ракић) и Горан Ковачевић (заменик Вучете Тошковића).

Седници нису присуствовали чланови Одбора: Константин Арсеновић, Јован Марковић, Саша Мирковић, Сузана Спасојевић, Горан Ћирић и Слободан Хомен, нити њихови заменици.

Седници су присуствовали из Министарства грађевинарства, саобраћаја и инфраструктуре: Ђорђе Милић и Јованка Атанацковић, помоћници министра, а из Министарства трговине, туризма и телекомуникација: проф. др Ирини Рељин, помоћник министра, и Сања Грчић, саветник.

Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Предлога одлуке о избору председника, заменика председника и чланова Управног одбора Регулаторне агенције за електронске комуникације и поштанске услуге, који је поднела Влада (број 02-444/16 од 27.02.2016. године).
2. Разматрање Информације о раду Министарства грађевинарства, саобраћаја и инфраструктуре, за периoд новембар и децембар 2015. године - јануар 2016. године (број 02-403/16 од 25.02.2016. године).

Пре преласка на разматрање утврђеног дневног реда усвојен је Записник 55. седнице Одбора одржане 22. фебруара 2016. године.

Прва тачка дневног реда - **Разматрање Предлога одлуке о избору председника, заменика председника и чланова Управног одбора Регулаторне агенције за електронске комуникације и поштанске услуге, који је поднела Влада**

На почетку излагања помоћник министра, проф. др Ирини Рељин, је истакла да сe за Управни одбор Регулаторне агенције за електронске комуникације и поштанске услуге пријавио велики број кандидата, 15 кандидата за место председника Управног одбора, 17 за место заменика и 47 кандидата за чланове. Добијена документација је подробно прегледана, а испоштован је и законски услов да кандидат не сме бити запослен ни код једног од оператора за електронске и поштанске услуге. Након прве селекције остало је 7 кандидата за председника Управног одбора, 5 кандидата за заменика председника и 17 представника за чанове Управног одбора. Узимајући у обзир Закон који налаже да бар један представник буде за поштански саобраћај, од 17 кандидата 5 је испуњавало услове да буду представници за поштански саобраћај, док је преосталих 12 могло да буде бирано за област електронских комуникација. На крају излагања још једном је наглашено да ниједан од кандидата није тренутно запослен ни код једног од оператора.

У дискусији, која је уследила чланови Одбора подржали су излагање представника Министарства у вези са квалитетом кандидата за радна места у Управном одбору.

Одбор је једногласно, у складу са чланом 155. став 2. и чланом 193. Пословника Народне скупштине, одлучио да предложи Народној скупштини да прихвати Предлог одлуке о избору председника, заменика председника и чланова Управног одбора Регулаторне агенције за електронске комуникације и поштанске услуге који је поднела Влада као овлашћени предлагач, на основу спроведеног јавног конкурса, у складу са одредбама Закона о електронским комуникацијама.

За известиоца Одбора на седници Народне скупштине одређена је Катарина Ракић, народни посланик.

Друга тачка дневног реда **- Разматрање Информације о раду Министарства грађевинарства, саобраћаја и инфраструктуре, за период новембар и децембар 2015. године - јануар 2016. године**

На почетку излагања Јованка Атанацковић, помоћник министра, је истакла да је у претходна три месеца Министарство радило на реализацији програма и циљева Владе Републике Србије који су представљени у експозеу председника Владе 27. априла 2014. године. Када је реч о законодавној активност у овом периоду је извршена одређена хармонизација са европским директивама. Извршена је и успешна реализација буџета Министарства од преко 95%. Након рационализације у Министарству је тренутно 334 запослених, а формиран је Сектор за стамбену и архитектонску политику и Сектор за комуналне делатности и енергетску ефикасност. Ови сектори су формирани да би се бавили решавањем кључних проблеме из наведених области. Такође, у наведеном периоду донет је Закон о озакоњењу објеката и предузете су све неопходне мере за његову што ефикаснију примену. Говорећи о електронској грађевинској дозволи и електронској пријави, која је отпочела са радом у јануару 2016. године, истакнуто је да је у току координирано праћење од стране Министарства у сарадњи са Светском банком и НАЛЕД-ом, а истовремено су спроведене и бројне обуке запослених у новембру и децембру. На крају излагања, истакнуто је да је крајем 2015. године број издатих грађевинских дозвола у односу на исти период у 2014. години порастао за 45%, а БДП за 18%, што је омогућило стварање квалитетнијег пословног окружења.

У дискусији која је уследила, народни посланици су похвалили рад Министарства и истакли да Извештај показује да су позитивне промене у овој области евидентне. Постављено је и питање везано за коришћења имовине, односно непокретности у случају да иста имовина није уписана у Катастар. Такође, постављена су питања у вези са електронском грађевинском дозволом и њеном ефикасношћу, као и у вези са тренутном ситуацијом са сателитским снимцима за надгледање бесправне градње.

Представници Министарства су одговарајући на постављена питања указали на зајам Светске банке и на компоненту уговора кредита која се односи на институционални развој Катастра непокретности. Изражена је и потреба за ангажовањем консултаната како би се ажурно водио Kатастар непокрентости. Такође, истакнута је важност доношења закона у коме би се акценат ставио на поступак уписа у Катастар непокретности са одговарајућом документацијом чиме би се додатно убрзао процес. Наглашено је и да је велики број пројеката реализован од првог плана који је усвојен 2002. године. Тренутно Министарство ради на електроснабдевању петљи, наплатних станица и тунела. Истакнута је отвореност Министарства да се уради ревизија планске документације, као и то да се та иницијатива учини што функционалнијом. У наставку излагања реч је била и о Закону о становању и одржавању зграда, који је тренутно у скупштинској процедури, а чијим доношењем ће се створити услови за формирање посебног регистра стамбених јединица. Тај регистар ће дати јасне податке о броју стамбених зграда које постоје у Републици Србији.

Након дискусије, Одбор је једногласно одлучио да прихвати Извештај о раду Министарства грађевинарства, саобраћаја и инфраструктуре, за период новембар и децембар 2015. године - јануар 2016. године.

У дискусији су учествовали народни посланици: Зоран Бојанић, Горан Ковачевић, Бранка Бошњак, Милан Ковачевић, Горан Младеновић и Милутин Мркоњић.

На седници је вођен тонски запис.

Седница је закључена у 9.45 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић